作者：无名氏
词牌/韵律：贺新郎

paragraphs: 步自雪堂去。
望临皋、将归二客，从余遵路。
木叶萧萧霜露降，仰见天高月吐。
共对影、行歌频顾。
月白风清如此夜，叹无肴、有酒成虚度。
闻薄暮，网罾举。
归而斗酒谋诸妇。
便携鳞载酒，相从旧追游处。
断岸横江寻赤壁，不复江山如故，但放舟、中流容与。
客去冥然方就睡，梦蹁跹、羽衣揖余语。
相顾笑，遂惊寤。